একথা ঠিক, যে এই যুদ্ধ শিশুদের রক্ষার দায়িত্ব ছিল রাষ্ট্রের। তবে সদ্য স্বাধীন রাষ্ট্রটির সেই সামর্থ্য (সামাজিক সাংস্কৃতিক বাস্তবতা অর্থে) ছিল কিনা কিংবা আজও আছে কি না, সেটি ভাববার বিষয়। নিরপরাধ এই শিশুদের সুস্থভাবে বাড়তে দেয়ার জন্য যে সাংস্কৃতিক পরিমন্ডল প্রয়োজন, তার জন্য আমরা কি এখনো তৈরী? দ্বিতীয় বিশ্বযুদ্ধের পরবর্তী যুদ্ধ শিশুদের বেড়ে ওঠার কাহিনী (এমনকি রাষ্ট্রের তত্ত্বাবধানেও) আমাদের কি শেখায়? আর ধর্ষিতা নারীদের সে সময় এই শিশুদের দায়িত্ব নিতে বাধ্য করা তো তাদের হাত পা বেঁধে পিঠে পাথর ঝুলিয়ে সাগরে ফেলে দেয়ারই নামান্তর। নারীবাদে “জরায়ুর স্বাধীনতা” একটি বহুল ব্যবহৃত শব্দ। যুদ্ধে নির্যাতিত নারীদের বেলায় এই শব্দটি বোধ হয় সবচাইতে গুরত্বপূর্ণ অর্থ বহন করে।